Slavonski Brod, kod stadiona Marsonia i mjerne postaje na obali Save, 9.studenoga 2017

**Zelena lista odlučila je pomoći da građani Slavonskog Broda ostvare pravo na čist zrak, temeljno ljudsko pravo.**

**Smatramo da se problem rješava u Zagrebu**, dok njima ne zasmrdi, kao što smrdi građanima Slavonskog Broda, neće se ništa rješavati.

Na zamolbu jednog od brodskih ekoloških aktivista povjesničara Petra Bašića, Zelena lista je u Zagrebu organizirala prosvjedne akcije pred Ministarstvom zaštite okoliša i Vladom, uputili smo otvoreno pismo premijeru, održali s naših tisuću članova nekoliko prosvjeda pred ključnim institucijama…

**Smatramo da je pritisak javnosti** (masovna okupljanja Brođana, prosvjed s privremenim zatvaranjem graničnog prijelaza…) i naše prosvjedne akcije proljetos stvorila kritičnu masu spoznaje da je zadnji trenutak za rješenje problema zagađenja iz prekosavske rafinerije.

**Promjena u ministarstvu i dolazak ministra Ćorića omogućila je da se ozbiljno počne razmatranje problema. Stoga ćemo nastaviti razgovorima i dijalogom predlagati rješenja jer se pokazalo da se može i bez prosvjeda ako ima volje s druge strane**. Pozdravljamo napore koje je Predsjednica Grabar Kitarović učinila direktno s ruskim vlastima.

Mislimo da je i kaznena prijava protiv rafinerije koju je podnio g. Bašić doprinijela i da ruski vlasnici ozbiljno prihvate da je riječ o velikom problemu, koji bi mogao postati velik i za njih.

Petar Bašić i većina ostalih aktivista smatra da je ovo malen ali dobar korak u pravom smjeru. Nažalost, **kaznena prijava je i nakon 6 mjeseci u ladici DORH-a**, nije ju ni prihvatilo niti odbacilo.

S druge strane pozdravlja dobru volju rafinerije da počne rješavati problem.

Plinifikacija će riješiti možda tek trećinu zagađenja. Ključna ostaje modernizacija postrojenja i osobito doprema kvalitetnije nafte! **Stoga prijetnja tužbom prema Janafu ostaje** premda za sada će se ići predlaganjem, jer su državne institucije konačno pokazale dobru volju.

Petar Bašić poziva da general Čermak (čije su tvrtke dobile posao plinifikacije i uporabe postojeće državne infrastrukture produktovoda bez natječaja!) pokaže također dobru volju.

Građani Broda zahtijevaju ne samo čist zrak u budućnosti već i naknadu za štetu u zadnjih osam godina.

**Neka general Čermak dođe u Slavonski Brod i s gradonačelnikom Dusparom, načelnikom Sibinja (kroz koji također prolazi plinovod a i zagađen je) Pavićem kao i županom brodsko-posavskim Marušićem dogovori modalitet isplate dijela dobiti koju će imati od ovoga direktno dogovorenog posla kao ekološke rente lokalnoj zajednici**, jer svi veliki objekti (plinska polja općini Molve, nuklearka gradu Krškom, hidroelektrane lokalnim zajednicama …) čak i kad su savršeno čisti plaćaju tu rentu kao dobru europsku praksu.

Nije važan iznos od 1, 3 ili 5% dobiti, važan je simbol da shvaća što njegov posao sa zagađivačem; neka na primjer pomogne ovom nogometnom klubu darujući dječjoj školi nogometa, da se djeca bave sportom ili neka sufinancira opremanje brodske bolnice za saniranje posljedica zagađenja…

Organizirat ćemo i skup svih ekoloških aktivista na kojem ćemo tražiti daljnje korake na smanjenju zagađenja nakon plinifikacije.